Document ID: 32004R1222

Reference:
2.7.2004
FI
Euroopan unionin virallinen lehti
L 233/1
NEUVOSTON ASETUS (EY) N:o 1222/2004,
annettu 28 päivänä kesäkuuta 2004,
neljännesvuosittaista julkista velkaa koskevien tietojen laatimisesta ja toimittamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 104 artiklan 14 kohdan kolmannen alakohdan,
ottaa huomioon komission ehdotuksen,
ottaa huomioon Euroopan parlamentin lausunnon (1),
ottaa huomioon Euroopan keskuspankin lausunnon (2),
sekä katsoo seuraavaa:
(1)
Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annettu neuvoston asetus N:o 3605/93 (3) sisältää liiallisia alijäämiä koskevan menettelyn kannalta merkityksellisen määritelmän julkisesta velasta vuoden lopussa, ja siinä vahvistetaan aikataulu, jota noudattaen komissiolle on ilmoitettava vuotuinen julkinen velka ja muut julkisyhteisöjä koskevat vuositiedot.
(2)
Julkisyhteisöjä koskevien tietojen, mukaan lukien julkinen velka, antaminen neljännesvuosittain on ratkaisevan tärkeää taloudellisen analyysin ja jäsenvaltioiden julkisen talouden rahoitusaseman asianmukaisen seurannan kannalta. Neuvoston asetuksen (EY) N:o 2223/96 täytäntöönpanosta julkisen rahoituksen lyhyen aikavälin tilastojen osalta 3 päivänä helmikuuta 2000 annetussa komission asetuksessa (EY) N:o 264/2000 (4), muita kuin rahoitustilejä koskevasta julkisyhteisöjen neljännesvuositilinpidosta 10 päivänä kesäkuuta 2002 annetussa Euroopan parlamentin ja neuvoston asetuksessa (EY) N:o 1221/2002 (5) ja rahoitustilejä koskevasta julkisyhteisöjen neljännesvuositilinpidosta 10 päivänä maaliskuuta 2004 annetussa Euroopan parlamentin ja neuvoston asetuksessa (EY) N:o 501/2004 (6) säädetään rahoitustilejä ja muita kuin rahoitustilejä koskevan julkisyhteisöjen tilinpidon neljännesvuositietojen keräämisestä ja toimittamisesta; asetukset eivät kata julkista velkaa koskevia neljännesvuositietoja.
(3)
Selvyyden vuoksi ja kun otetaan lisäksi huomioon asetuksen (EY) N:o 3605/93 erityinen rooli liiallisia alijäämiä koskevan menettelyn täytäntöönpanossa, julkista velkaa koskevien neljännesvuosittaisten tietojen laatimisesta ja toimittamisesta olisi säädettävä erillisessä säädöksessä.
(4)
Neljännesvuosittainen julkinen velka olisi määriteltävä tavalla, joka varmistaa, että määritelmä on johdonmukainen asetuksessa (EY) N:o 3605/93 säädetyn vuoden lopussa olevan julkisen velan määritelmän kanssa. Johdonmukaisuus olisi säilytettävä siltä varalta, että neuvosto muuttaa asetusta (EY) N:o 3605/93 tai että komissio sisällyttää asetukseen (EY) N:o 3605/93 lisäviittauksia Euroopan kansantalouden tilinpito- ja aluetilinpitojärjestelmästä yhteisössä 25 päivänä kesäkuuta 1996 annetulla neuvoston asetuksella (EY) N:o 2223/96 (7) perustettuun Euroopan kansantalouden tilinpitojärjestelmään (”EKT-95”).
(5)
Asetuksissa (EY) N:o 264/2000, (EY) N:o 1221/2002 ja (EY) N:o 501/2004 todetaan, että neljännesvuositiedot rahoitustilejä ja muita kuin rahoitustilejä koskevasta julkisyhteisöjen tilinpidosta on toimitettava kolmen kuukauden kuluessa sen vuosineljänneksen päättymisestä, johon tiedot viittaavat. Tämä määräaika soveltuu myös julkista velkaa koskevien neljännesvuositietojen toimittamiseen,
ON ANTANUT TÄMÄN ASETUKSEN:
1 artikla
Määritelmät
Tässä asetuksessa:
”Julkisella” tarkoitetaan julkisyhteisöjen sektoria, sellaisena kuin se on määritelty Euroopan kansantalouden tilinpito- ja aluetilinpitojärjestelmässä (jäljempänä ”EKT-95”), josta on säädetty asetuksessa (EY) N:o 2223/96. Suluissa olevat koodit viittaavat EKT-95:een.
”Neljännesvuosittaisella julkisella velalla” tarkoitetaan julkisyhteisöjen (S.13) koko bruttovelan nimellisarvoa kunkin vuosineljänneksen lopussa lukuun ottamatta velkoja, joita vastaavat varat ovat julkisyhteisöjen (S.13) hallussa.
Neljännesvuosittainen julkinen velka muodostuu seuraaviin ryhmiin kuuluvista julkisyhteisöjen rahoitusvaateista: käteisraha ja talletukset (AF.2); muut arvopaperit kuin osakkeet lukuun ottamatta johdannaisia (AF.33) sekä lainat (AF.4) EKT-95:n mukaan määriteltyinä.
Velan arvo kunkin vuosineljänneksen lopussa on nimellisarvo.
Indeksiin sidotun velan arvo vastaa sen nimellisarvoa kunkin vuosineljänneksen lopussa tarkistettuna indeksiin sidotulla kertyneen pääoman arvon muutoksella.
Ulkomaan valuutan määräiset velat tai velat, jotka on vaihdettu ulkomaan valuutasta yhdeksi tai useammaksi muuksi ulkomaan valuutaksi johdannaissopimuksilla, muunnetaan kyseisiksi muiksi ulkomaan valuutoiksi kyseisissä sopimuksissa määrättyjen kurssien mukaan, ja ne muunnetaan kansalliseksi valuutaksi valuuttamarkkinoiden kunkin vuosineljänneksen viimeisen työpäivän kurssin mukaan.
Kansallisen valuutan määräiset velat, jotka on vaihdettu ulkomaan valuutaksi johdannaissopimuksilla, muunnetaan kyseiseksi ulkomaan valuutaksi kyseisissä sopimuksissa määrättyjen kurssien mukaan, ja ne muunnetaan kansalliseksi valuutaksi valuuttamarkkinoiden kunkin vuosineljänneksen viimeisen työpäivän kurssin mukaan.
Ulkomaan valuutan määräiset velat, jotka vaihdetaan kansalliseksi valuutaksi johdannaissopimuksilla, muunnetaan kansalliseksi valuutaksi kyseisissä sopimuksissa määrättyihin kursseihin.
2 artikla
Määräaika
1.   Jäsenvaltioiden on laadittava ja toimitettava komissiolle neljännesvuosittaista julkista velkaa koskevat tiedot viimeistään kolmen kuukauden kuluttua sen vuosineljänneksen päättymisestä, johon tiedot viittaavat.
Edeltäviä vuosineljänneksiä koskevien tietojen mahdolliset tarkistukset on toimitettava samaan aikaan.
2.   Tiedot neljännesvuosittaisesta julkisesta velasta on toimitettava ensimmäisen kerran viimeistään 31 päivänä joulukuuta 2004.
3.   Komissio voi myöntää enintään yhdeksi vuodeksi poikkeuksen, joka koskee ensimmäisten neljännesvuosittaisten tietojen toimittamista, jos kansalliset tilastojärjestelmät edellyttävät suurta muutosta.
3 artikla
Takautuvat tiedot
Takautuvat tiedot vuoden 2000 ensimmäisestä neljänneksestä alkaen on toimitettava viimeistään 31 päivänä joulukuuta 2004. Tällaiset tiedot voidaan tarvittaessa toimittaa käyttämällä mahdollisimman tarkkaa arviota.
4 artikla
Muutokset
1.   Jos neuvosto päättää muuttaa asetusta (EY) N:o 3605/93 perustamissopimuksessa määrättyjen toimivalta- ja menettelysääntöjen mukaisesti, neuvosto muuttaa samanaikaisesti tämän asetuksen 1 artiklaa, jotta siihen sisältyvät määritelmät säilyvät johdonmukaisina.
2.   Jos komissio sisällyttää asetuksen (EY) N:o 3605/93 1 artiklan 5 kohtaan uusia viittauksia EKT-95:een asetuksen 7 artiklan mukaisesti, komissio sisällyttää samanaikaisesti samat viittaukset tämän asetuksen 1 artiklaan, jotta siihen sisältyvät määritelmät säilyvät johdonmukaisina.
5 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 28 päivänä kesäkuuta 2004.
Neuvoston puolesta
Puheenjohtaja
M. CULLEN
(1)  Lausunto annettu 30. maaliskuuta 2004 (ei vielä julkaistu virallisessa lehdessä).
(2)  Lausunto annettu 19. huhtikuuta 2004.
(3)  EYVL L 332, 31.12.1993, s. 7, asetus sellaisena kuin se on viimeksi muutettuna komission asetuksella (EY) N:o 351/2002 (EYVL L 55, 26.2.2002, s. 23).
(4)  EYVL L 29, 4.2.2000, s. 4.
(5)  EYVL L 179, 9.7.2002, s. 1.
(6)  EUVL L 81, 19.3.2004, s. 1.
(7)  EYVL L 310, 30.11.1996, s. 1, asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1267/2003 (EUVL L 180, 18.7.2003, s. 1).

Summary:
Neljännesvuosittaista julkista velkaa koskevat tiedot
Neljännesvuosittaista julkista velkaa koskevat tiedot
 
TIIVISTELMÄ ASIAKIRJASTA:
Asetus (EY) N:o 1222/2004 neljännesvuosittaista julkista velkaa koskevien tietojen laatimisesta ja toimittamisesta
ASETUKSEN TARKOITUS
Asetuksella velvoitetaan EU-maat laatimaan ja toimittamaan Euroopan komissiolle (Eurostat) neljännesvuosittaista julkista velkaansa* koskevat tiedot. Aiemmin tiedot koskivat vain vuotuista julkista velkaa.
TÄRKEIMMÄT KOHDAT
EU-maiden on toimitettava Euroopan komissiolle niiden neljännesvuosittaista velkaa koskevat tiedot viimeistään kolmen kuukauden sisällä vuosineljänneksen päättymisestä.
Tiedot kattavat seuraavat julkisyhteisöjen velat:käteisraha ja talletukset,  muut arvopaperit kuin osakkeet lukuun ottamatta johdannaisia sekä lainat.  Velkoihin sovelletaan erityisiä sääntöjä riippuen siitä, ovatko ne indeksiin sidottuja vai kansallisen tai ulkomaan valuutan määräisiä.
Ensimmäisten tietojen toimittamisen määräaika, joka koski myös takautuvia tietoja 1. tammikuuta 2000 alkaen, oli 31. joulukuuta 2004.
Kroatia velvoitettiin toimittamaan vuoden 2012 ensimmäistä neljännestä koskevat tiedot 1. lokakuuta 2013 mennessä ja takautuvat tiedot 1. tammikuuta 2002 ja 31. joulukuuta 2011 väliseltä ajalta vuoden 2015 joulukuun loppuun mennessä.
Komissio voi myöntää enintään yhdeksi vuodeksi poikkeuksen ensimmäisten tietojen toimittamisesta, jos kansalliset tilastojärjestelmät edellyttävät suurta muutosta.
EU-maiden hallitusten on toimitettava komissiolle neljännesvuositiedot myös seuraavista:julkisen rahoituksen lyhyen aikavälin tilastoista* (Asetus (EY) N:o 264/2000)  muita kuin rahoitustilejä koskevasta julkisyhteisöjen neljännesvuositilinpidosta (asetus (EY) N:o 1221/2002)  rahoitustilejä koskevasta julkisyhteisöjen neljännesvuositilinpidosta, joka ei käsitä julkisyhteisöjen neljännesvuosittaista velkaa (asetus (EY) N:o 501/2004).  
MISTÄ ALKAEN ASETUSTA SOVELLETAAN?
Asetusta on sovellettu 22. heinäkuuta 2004 alkaen.
TAUSTAA
Julkisyhteisöjen ajantasaiset neljännesvuositiedot ovat olennaista tietoa, jotta voidaan seurata ja analysoida tarkkaan talouskehitystä ja rahaolojen kehitystä. Julkisyhteisöjen velka on yksi Maastrichtin sopimuksen lähentymisperusteista, joita käytetään maan taloustilanteen seuraamiseen.
EU:n vakaus- ja kasvusopimuksen mukaisessa liiallisia alijäämiä koskevassa menettelyssä euromaiden on osoitettava julkisen taloutensa terveys ja täytettävä kaksi vaatimusta. Näistä toinen on se, että julkisyhteisöjen velka ei ylitä 60:tä prosenttia bruttokansantuotteesta.
Neuvoston asetuksessa (EY) N:o 3605/93 liiallisia alijäämiä koskevasta menettelystä tehdyn pöytäkirjan soveltamisesta määriteltiin julkinen velka vuoden lopussa. Siinä esitettiin myös vuotuisten tietojen komissiolle toimittamisen alkuperäinen aikataulu. Se kumottiin ja korvattiin neuvoston asetuksella (EY) N:o 479/2009. Tässä asetuksessa EU-maat velvoitettiin ilmoittamaan kahdesti vuodessa (1. huhtikuuta ja 1. lokakuuta mennessä) toteutunut ja ennakoitu julkistalouden alijäämä ja julkinen velka.
KESKEISET TERMIT
Neljännesvuosittainen julkinen velka: koko bruttovelan nimellisarvo kunkin vuosineljänneksen lopussa. Termillä ”julkisyhteisö” tarkoitetaan valtionhallintoa, osavaltiohallintoa ja paikallishallinto ja sosiaaliturvarahastoja.
Julkisen rahoituksen lyhyen aikavälin tilastot: julkisyhteisöjen resursseja ja käyttöä koskevat lyhyen aikavälin tilastot, jotka kattavatresurssien osaltatuotannon ja tuonnin verot jatodelliset sosiaaliturvamaksut jakäytön osaltarahamääräiset sosiaaliedut.
ASIAKIRJA
Neuvoston asetus (EY) N:o 1222/2004, annettu 28. kesäkuuta 2004 neljännesvuosittaista julkista velkaa koskevien tietojen laatimisesta ja toimittamisesta (EUVL L 233, 2.7.2004, s. 1–2)
Asetukseen (EY) N:o 1222/2004 tehdyt peräkkäiset muutokset on sisällytetty alkuperäiseen säädökseen. Konsolidoitu toisinto on tarkoitettu ainoastaan dokumentointitarkoituksiin.
MUUT ASIAAN LIITTYVÄT ASIAKIRJAT
Neuvoston asetus (EY) N:o 479/2009, annettu 25 päivänä toukokuuta 2009, Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta (Kodifioitu toisinto) (EUVL L 145, 10.6.2009, s. 1–9)
Katso konsolidoitu toisinto.
Euroopan parlamentin ja neuvoston asetus (EY) N:o 501/2004, annettu 10 päivänä maaliskuuta 2004, rahoitustilejä koskevasta julkisyhteisöjen neljännesvuositilinpidosta (EUVL L 81, 19.3.2004, s. 1–5)
Katso konsolidoitu toisinto.
Euroopan parlamentin ja neuvoston asetus (EY) N:o 1221/2002, annettu 10 päivänä kesäkuuta 2002, muita kuin rahoitustilejä koskevasta julkisyhteisöjen neljännesvuositilinpidosta (EUVL L 179, 9.7.2002, s. 1–5)
Katso konsolidoitu toisinto.
Komission asetus (EY) N:o 264/2000, annettu 3 päivänä helmikuuta 2000, neuvoston asetuksen (EY) N:o 2223/96 täytäntöönpanosta julkisen rahoituksen lyhyen aikavälin tilastojen osalta (EUVL L 29, 4.2.2000, s. 4–6)
Viimeisin päivitys: 29.06.2018